Reisagent in hof nadat hy glo kerkgroep bedrieg | Netwerk24
Reisagent in hof nadat hy glo kerkgroep bedrieg
Deur Cara-Lee Dorfling 04 Mei 2021 13:47
'n Oos-Kaapse reisagent is in Kaapstad vasgetrek nadat hy glo met geld vort is waarmee hy vir 'n groep kerklidmate 'n reis na Italië moes reël.
Jeremy Chadwick Noble (45) het Maandag in die landdroshof in Oos-Londen verskyn nadat hy en sy reisagentskap, Professional Alignment Close Corporation, van bedrog van net meer as R1,3 miljoen aangekla is.
Volgens die Valke is Noble deur die Local Preachers' Association (LPA) van die Metodistekerk aangestel om vir 64 lidmate van 'n kerk in Oos-Londen 'n reis na Rome te reël.
Luidens die klagstaat het die LPA tussen Junie 2016 en Junie 2017 tien oorbetalings aan die reisagentskap gemaak. Noble moes die geld gebruik vir die reël en betaal van vlugte, vervoer in Italië, verblyf en hulp met die toergroep se visumaansoeke. Toe niks egter gebeur nie, het die kerk 'n saak by die polisie aanhangig gemaak.
Kapt. Yolisa Mgolodela, Valke-woordvoerder, sê Noble is Donderdag in Kaapstad aangekeer en het dieselfde dag in die landdroshof in Bellville verskyn. Hy is op borgtog van R3 000 vrygelaat en aangesê om Maandag in die landdroshof in Oos-Londen te verskyn.
Anelisa Ngcakani, streekwoordvoerder van die nasionale vervolgingsgesag, sê die saak teen Noble is Maandag tot 7 Junie uitgestel vir die verdediging om afskrifte van die dossier te bekom en vir die saak om na die streekhof vir verhoor oorgeplaas te word.